ג'ון גאדרה הצרפתי, שנחשב לאחד המטפסים המחוננים בסבב הפרוטור, ניצח היום (רביעי) בקטע ה-11 של הג'ירו דאיטליה שהתאפיין במספר הרים בינונים. רוכב AG2r לה מונדיאל תקף את הפלוטון כ-400 מטרים מקו הסיום בקסטלפידרדו וזכה בניצחונו הגדול בקריירה.
חואקין רודריגס הספרדי הגיע שני והאלוף האיטלקי ג'יובאני ויסקונטי סיים במקום השלישי. אלברטו קונטאדור שמר על החולצה הוורודה בפעם השלישית ברציפות.
לפני פתיחת הקטע שהחל בטורטורטו לידו (144 ק"מ) נערכה דקת דומיה לזיכרו של ווטר ויילנדט בן ה-26 שמת בשבוע שעבר על המסלול האיטלקי. הבלגי מקבוצת לאופרד נבר היום בעיר גנט. גאדרה אגב, הקדיש את הניצחון לויילנדט המנוח. "חשבתי עליו במשך כל היום בגלל שבאופניים אנחנו משפחה אחת", אמר גאדרה.
קונטאדור שמר כאמור על ההובלה ומקדים את קונסטנטין סיבטסוב מבלארוס ב-59 שניות. וינצ'נזו ניבאלי עלה למקום השלישי כשהוא מרוחק 1:21 דקות מאלוף הטור דה פראנס. המפסיד הגדול של הקטע היה כריסטוף לה מבל הצרפתי, שאיבד מספר שניות במטרים האחרונים וירד למקום הרביעי בדירוג הכללי (1:28 דקות פיגור), למרות שהיה בקבוצת הבריחה מוקדם יותר במירוץ.
מחר תהיה לספריטנרים הזדמנות אחרונה להפגין נוכחות, לפני שמגיעים להרי הדולומיטים האימתניים. הקטע ה-12 יסתיים ברבאנה (184 ק"מ) ויהיה מישורי ברובו.